Ondersoek gevra na Vrystaat se mislukte padprojekte(Argieffoto: GroundUp) Die VF Plus het die openbare beskermer (OB) versoek om ondersoek in te stel na die Vrystaatse departement van polisie, paaie en vervoer se mislukte padprojekte. Dié departement het glo tenders aan konstruksiemaatskappye toegeken wat toe nooit in staat was op die projekte te voltooi nie. Die geraamde waarde van hierdie kontrakte beloop sowat R831 miljoen. Armand Cloete, VF Plus-LP in die provinsie, sê die departement het nou hofsake teen die konstruksiemaatskappye aanhangig gemaak weens die “substandaard” van die paaie. Talle paaie is boonop nooit voltooi nie. Die departement poog tans om deur die regsaksie verlore geld te herwin. Intussen is die departement genoodsaak om van verkrygingsprosesse af te wyk om nuwe kontrakteurs aan te stel om hierdie mislukte en onvoltooide projekte te voltooi. “Terwyl die provinsie se paaie totaal vervalle is, is dit onaanvaarbaar dat die departement nie die nodige sorg aan die dag gelê het om tenders toe te ken aan kontrakteurs met bewese rekords in die voltooiing van paaie van goeie gehalte nie,” sê Cloete. “Die departement het ook daarin gefaal om die nodige deurlopende monitering van die betrokke projekte te doen.” Die VF Plus se versoek aan die OB is om die kontrolemeganismes van die departement tydens die toekenning van tenders te ondersoek. Soortgelyke projekvertragings, mislukte padprojekte en litigasie moet voorkom word. Volgens Cloete is sommige Vrystaatse paaie as sogenaamde doodspaaie gebrandmerk wat reeds die lewe van talle motoriste geëis het. Hy voer verder aan dat die provinsie nie enige verdere verliese met betrekking tot sy padinfrastruktuur kan bekostig nie. “Die VF Plus beskou die litigasiewaarde van hierdie hofsake in wese as ŉ erkenning van die departement dat hy nie staatsfondse volgens die voorskrifte van die wetgewing bestuur nie. “Gemeenskappe is geregtig op dienslewering en die VF Plus sal voortgaan om te verseker dat departementele wanfunksionaliteit nie hierdie dienste verder belemmer nie.”